FI Euroopan unionin virallinen lehti C 270/53

Kanne 25.5.2016 – Helleenien tasavalta v. Euroopan komissio

(Asia T-272/16)

(2016/C 270/61)

Oikeudenkäyntikieli: kreikka

Asianosaiset

Kantaja: Helleenien tasavalta (asiamiehet: G. Kanellopoulos, O. Tsirkinidou, A. Vasilopoulou ja D. Dourntoureka)

Vastaaja: Euroopan komissio

Vaatimukset

Kantaja vaatii unionin yleistä tuomioistuinta

— kumoamaan Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) maksettavien jäsenvaltioiden tiettyjen menojen jättämisestä Euroopan unionin rahoituksen ulkopuolelle 17.3.2016 annetun komission täytäntöönpanopäätöksen, joka on annettu tiedoksi numerolla C(2016) 1509) ja julkaistu virallisessa lehdessä EUVL L 75, 22.3.2016, s. 16: a) siltä osin kuin siinä jätetään unionin rahoituksen ulkopuolelle 166 797 866,22 euron suuruiset menot, jotka on maksettu tuotannosta irrotettuina suorina tukina hakuvuosien 2012 ja 2013 osalta, erityisesti, koska siinä säädetään 1) 25 prosentin suuruisesta kiinteästä rahoitusoikaisusta vuodelle 2012 ja 2) kiinteästä rahoitusoikaisusta ja kertaluonteisesta rahoitusoikaisusta vuodelle 2013 b) siltä osin kuin siinä jätetään unionin rahoituksen ulkopuolelle 3 880 460,50 euron suuruiset menot, jotka on maksettu Euroopan maaseudun kehittämisen maatalousrahastosta (maaseuturahasto), toimintalinjat 1+3 – Investointeihin tähtäävät toimenpiteet (2007–2013), ja koska siinä määrätään erityisesti seuraavaa: 1) 5 prosentin suuruisesta kiinteästä oikaisusta varainhoitovuosille 2010–2013 toimenpiteen 125 osalta ja 2) kertaluonteisesta oikaisusta varainhoitovuosille 2011–2013 c) siltä osin kuin Helleenien tasavallalle ei ole palautettu välittömästi 29 366 975,06 euron suuruista määrää, unionin yleisen tuomioistuimen asiassa T-107/14 annettua sitovaa tuomiota ei ole pantu täysimääräisesti täytäntöön; ja

— velvoittamaan komission korvaamaan oikeudenkäyntikulut.

Oikeudelliset perusteet ja pääasialliset perustelut

Kanteensa tueksi kantaja vetoaa kahdeksaan kumoamisperusteeseen.

Helleenien tasavalta vetoaa kiinteän oikaisun, joka koskee 166 797 866,22 euron suuruisia menoja, jotka on maksettu tuotannosta irrotettuina suorina tukina hakuvuosille 2012 ja 2013, osalta kolmeen kumoamisperusteeseen.

Ensimmäinen kumoamisperuste, joka koskee hakuvuoteen 2012 sovellettua oikaisua, perustuu asetuksen N:o 796/2004 (1) 2 artiklan 2 kohdan [ja asetuksen N:o 1120/2009 (2) 2 artiklan c alakohdan myöhempien säännösten] virheelliseen tulkintaan ja soveltamiseen.

Toinen kumoamisperuste, joka koskee samoin hakuvuoteen 2012 sovellettua oikaisua, perustuu suuntaviivojen (asiakirja VI/5330/97) virheelliseen tulkintaan ja soveltamiseen niiden edellytysten osalta, joiden on täytyttävä, jotta vuoden 2012 osalta voidaan soveltaa 25 prosentin suuruista kiinteää rahoitusoikaisua; tässä kumoamisperusteessa väitetään erityisesti, että komissio on ylittänyt harkintavaltansa rajat ja on näin ollen loukannut suhteellisuusperiaatetta (ensimmäinen osa) ja laskenut rahoitusoikaisun virheellisesti (toinen osa).

Kolmas kumoamisperuste, joka koskee hakuvuoteen 2013 sovellettua oikaisua, perustuu siihen, että mainittu oikaisu on lainvastainen ja liiallinen, sen perustelut ovat ristiriitaisia, koska se perustuu suuntaviivojen (asiakirja VI/5330/97) virheelliseen tulkintaan ja soveltamiseen, sekä hyvän hallinnon periaatteen, suhteellisuusperiaatteen ja ne bis in idem -periaatteen sekä kantajan puolustautumisoikeuksien loukkaamiseen.

Lisäksi maaseudun kehittämisen (maaseuturahasto) – toimintalinjat 1+3 – Investointeihin tähtäävät toimenpiteet (2007–2013) – alalla tehdyn oikaisun osalta vedotaan neljään kumoamisperusteeseen.

Neljäs ja viides kumoamisperuste, jotka koskevat toimenpiteen 125 osalta sovellettua oikaisua, perustuvat oikeudellisen perustan ja perustelujen puuttumiseen sekä tosiseikkoja koskevaan virheeseen, koska hallinnoiva viranomainen on käyttänyt toimivaltaansa täysimääräisesti ja täysin laillisesti (neljäs kumoamisperuste), ja koska 506 480,19 euron suuruista 5 prosentin kiinteää rahoitusoikaisua varainhoitovuotena 2010 toteutettujen menojen osalta on sovellettu asetuksen N:o 1290/2005 31 artiklan vastaisesti, sillä menot on suoritettu yli 24 kuukautta ennen tarkastusten tuloksista jäsenvaltioille annettua komission kirjallista tiedonantoa.

Kuudes kumoamisperuste, joka koskee oikaisua, joka on tehty toimenpiteen 121 osalta, perustuu päätöksen lainvastaisuuteen, koska sovellettu oikaisu ja tätä varten käytetty laskutapa asetuksen N:o 809/2014 63 artiklaa analogisesti soveltaen ovat vastoin asetuksen N:o 1290/2005 31 artiklaa ja suuntaviivoja (komission asiakirja VI/5330/97) ja johtavat tuloksiin, jotka ovat suhteettomia verrattuna todettuihin puutteisiin. Toissijaisesti tämän saman toimenpiteen osalta esitetään seitsemäs kumoamisperuste, joka perustuu kanteen kohteena olevan päätöksen oikeudellisen perustan ja perustelujen puuttumiseen sekä suuntaviivojen (komission asiakirja VI/5330/97) rikkomiseen.

Kahdeksas kumoamisperuste koskee yhtäältä SEUT 266 artiklan rikkomista ja perustuu komission velvollisuuteen toteuttaa unionin yleisen tuomioistuimen antaman tuomion täytäntöönpanon edellyttämät toimenpiteet, koska siltä osin kuin komissio ei ole palauttanut Helleenien tasavallalle välittömästi 29 366 975,06 euron suuruista määrää, se ei ole noudattanut unionin yleisen tuomioistuimen asiassa T-107/14 antamaa tuomiota, sekä toisaalta hyvän hallinnon, oikeusvarmuuden ja komission ja jäsenvaltioiden välisen lojaalin yhteistyön periaatteiden loukkaamista.

(1) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetussa neuvoston asetuksessa (EY) N:o 1782/2003 säädettyjen täydentävien ehtojen, tuen mukauttamisen ja yhdennetyn hallinto- ja valvontajärjestelmän soveltamista koskevista yksityiskohtaisista säännöistä 21.4.2004 annettu komission asetus (EY) N:o 796/2004 (EUVL L 141, s. 18)

(2) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetun neuvoston asetuksen (EY) N:o 73/2009 III osastossa säädetyn tilatukijärjestelmän täytäntöönpanoa koskevista yksityiskohtaisista säännöistä 29.10.2009 annettu komission asetus (EY) N:o 1120/2009 (EUVL L 316, s. 1).